ડિરેક્ટર કબીર ખાનની ‘ફૅન્ટમ’ જેના પરથી બની છે તે ક્રાઇમ-રાઇટર એસ. હુસૈન ઝૈદીની નવલકથા ‘મુંબઈ ઍવેન્જર્સ’ વિશે લોકો એક શબ્દનો જ રિવ્યુ આપતા ફરે છે, ફિલ્મી. એ ફિલ્મી વાર્તા પરથી ખરેખર ફિલ્મ બને ત્યારે એ ફિલ્મી ન હોય તો જ નવાઈ. એક તો આ ફિલ્મની શરૂઆતમાં બોયાય નથી ને ચાયાય નથી ટાઇપનું સમજૌતા એક્સપ્રેસ જેટલું લાંબું ડેક્લેરેશન સંભળાવવામાં આવે છે. એ જોઈને જ લાગે કે બસ, આ જ કારણોસર આતંકવાદીઓ આપણા સકંજામાં નથી આવતા. રિલીઝ પહેલાં ૨૬/૧૧ના ખરેખરા માસ્ટરમાઇન્ડ હાફિઝ સઈદને ધમકીઓ આપ્યા પછી ફિલ્મમાં તેનું નામ બદલીને હારિસ સઈદ કરી દેવાયું છે. આપણે તો ત્રાસવાદીઓની લાગણી ન દુભાય એનોય ખ્યાલ રાખવાનોને.